सिद्धू की पत्नी नवजोत कौर ने AAP सरकार से विचार करने को कहा, बोलीं- रेवेन्यू बढ़ेगा
Opium Production In Punjab Dr. Navjot kaur Congress | Navjot Singh Sidhu Wife West Bengal CM Mamta Benarji TMC AAP पंजाब प्रदेश कांग्रेस कमेटी के पूर्व प्रधान नवजोत सिंह सिद्धू की पत्नी डॉ. नवजोत कौर ने एक बार फिर राज्य में अफीम की खेती की हिमायत कर दी है।
पंजाब प्रदेश कांग्रेस कमेटी के पूर्व प्रधान नवजोत सिंह सिद्धू की पत्नी डॉ. नवजोत कौर ने एक बार फिर राज्य में अफीम की खेती की हिमायत कर दी है। पेशे से डॉक्टर नवजोत कौर ने यह मांग पश्चिम बंगाल की मुख्यमंत्री ममता बनर्जी की केंद्र से अफीम की खेती की अपील के बाद रखी है। यह दूसरी बार है जब डॉ. नवजोत कौर अफीम के समर्थन में उतरी हैं।
डॉ. नवजोत कौर ने ट्विटर पर ट्वीट कर लिखा कि अफीम की खेती के लिए स्वीकृति ली जाए। यही एकमात्र तरीका है जिससे हम अपने किसानों को समृद्ध होने में मदद कर सकते हैं और विदेशों में निर्यात के साथ सरकार नियंत्रित खेती से अच्छा राजस्व प्राप्त कर सकती है। साथ ही पंजाब को चिकित्सकीय रूप से स्वीकृत उपयोग से सिंथेटिक दवाओं से छुटकारा मिल जाएगा।
वेस्ट बंगाल की सीएम ममता ने उठाई है मांग
डॉ. नवजोत कौर ने यह मांग वेस्ट बंगाल की मुख्यमंत्री ममता बनर्जी के केंद्र को खत लिखे जाने के बाद उठाई है। डॉ. नवजोत कौर ने यह मांग पहली बार नहीं उठाई। इससे पहले एक बार नवजोत सिंह सिद्धू खुद इसकी हिमायत कर चुके हैं और 2022 के चुनावों से पहले डॉ. नवजोत कौर ने भी इसकी मांग की थी।
2018 में उठी थी अफीम की खेती की मांग
अफीम की खेती की मांग सबसे पहले आम आदमी पार्टी के ही पूर्व सांसद धर्मवीर गांधी ने उठाई थी। जिसके समर्थन में कांग्रेस के पूर्व प्रधान नवजोत सिंह सिद्धू आ गए थे। इसके बाद यह मामला 2021 में चुनावों से पहले गर्माया।
तब डॉ. नवजोत कौर ने अफीम की खेती पंजाब में करने और नशे के आदि युवाओं को अफीम सब्स्टिट्यूट के रूप में देने की बात कही थी। इतना ही नहीं, भाजपा-अकाली सरकार के समय सेहत मंत्री रह चुके सुरजीत कुमार जियाणी भी इसकी मांग कर चुके हैं।
क्यों हिमायत कर रही हैं डॉ. नवजोत
डॉ. नवजोत कौर पेशे से डॉक्टर हैं। वह अच्छे से जानती हैं कि देश का युवा हेरोइन के नशे में जवानी खराब कर चुका है। जैसे जहर को जहर काटता है, उसी तरह नशे को नशा काटता है। दवा लेने वाले युवा तभी तक नशे से दूर हैं, जब तक उन्हें दवा दी जा रही है। जब भी उन्हें दवा नहीं मिलेगी, वे दोबारा नशा करने लगेंगे।
ऐसे में अगर उन्हें अफीम सब्स्टिट्यूट के रूप में देनी शुरू कर दी जाए तो यह शरीर को भी अधिक खराब नहीं करेगी। इसके साथ ही युवा अफीम के बाद हेरोइन की तरफ झुकेंगे भी नहीं। पहले समय में हेरोइन को डिपुओं पर कोटे के अनुसार दिया जाता था। उन्होंने इसी कोटे को फिर से शुरू करने की मांग की थी।